**TRAKOŠĆAN**

Trakošćan se nalazi u Hrvatskom zagorju. To je jedan od najatraktivnijih dvoraca u Hrvatskoj.

U okolici dvorca se nalazi visoka šuma sa stablima koja zajedno rade vječnu hladovinu. Umjetno jezero je također u blizini, no nije baš čisto, za razliku od rječice koja teče oko dvorca. Dvorac je sagrađen na brežuljku radi lakše obrane, ali danas mu ne prijete nikakve opasnosti pa je uređen puteljak koji vodi do njega. U dvorcu su sačuvane brojne umjetnine, oružje, namještaj i dobro očuvana zbirka slika obitelji Drašković. Dvorac je potpuno obnovljen prije nekoliko godina. Danas je muzej.

Trakošćan je vrlo lijep i dobro očuvan, a okolicu čini park-šuma koja je vrlo lijepa za izlete i šetnje.

**Krešimir Perić, 8. A**

**TRAKOŠĆAN**

Najatraktivniji i najposjećeniji dvorac u Hrvatskoj je Trakošćan, koji se nalazi u Hrvatskom zagorju.

Smješten je na brdu, a oko njega je oaza zelenila. Kako bi se došlo do njega, mora se proći dugim krivudavim puteljcima, ali kada dođete i vidite dovrac, shvatite da se put isplatio. Na ulazu se nalaze velika vrata koja vode u dvor. Dvorac je velik i ima puno soba u kojima ima raznih primjera baroknog namještaja i drugih predmeta iz prošlih vremena. Iako je dvorac više puta bio nadograđivan i obnavljan, još uvijek izgleda kao pravi dvorac iz naše mašte. Ako se popnete na vrh, imate pogled na prekrasno Trakošćansko jezero i veliku zelenu dolinu. U dolini ima puno malih kuća koje, ovako iz daljine, izgledaju još manje. Sve što vidite je prekrasna priroda i plavetnilo neba.

Dvorac je u prošlosti pripadao obitelji Drašković, a danas je u vlasništvu Republike Hrvatske tako da možete otići pogledati muzej i tu prekrasnu prirodu kad poželite.

**Morena Moretti, 8. a**

**KUMROVEC**

Kumrovec je malo selo u Krapinsko-zagorskoj županiji. Putem do Kumrovca vidjet ćete prekrasno zelenilo i kulturnu baštinu Zagorja.

Selo Kumrovec poznato je po tome što je to zapravo muzej na otvorenom „Staro selo“. Ako odlučite otići tamo, prvo što ćete vidjeti je Titova kuća. Što više zalazite u selo, osjetit ćete prirodnu ljepotu. Također su u selu očuvane drvene kućice u kojima su prikazani stari, ali dobro očuvani predmeti, narodna nošnja i prikaz kako su ljudi nekada živjeli. Vratite li se do Titove kuće, zapazit ćete spomenik, kojeg u početku, možda, niste primijetili. Do Titove rodne kuće nalazi se i njegov spomenik. Na izlazu iz sela možete svratiti do suvenirnice koja se tamo nalazi.

Imate li priliku posjetiti Zagorje, iskoristite ju jer onaj dašak prirode što osjetite tamo, nećete osjetiti nigdje drugdje. Za ljubitelje kulture i povijesti, Kumrovec je savršeno odredište koje treba posjetiti.

**Ingrid Jekić, 8. A**

**MARIJA BISTRICA**

U Zagorju, sjeverno od grada Zagreba, u blizini Donje Stubice, nalazi se svetište Marija Bistrica. Mnogi vjernici tu se dolaze moliti i zahvaljivati Blaženoj Djevici Mariji.

Ako se od ceste odvojimo uspinjući se po asfaltiranom putu, dolazimo do Crkve Marije Bistričke, usput prolazeći pokraj brojnih suvenirnica. Crkva je omeđena zidinama koje su s unutarnjih strana prekrivene malim pločama ispisanim molitvama i zahvalama. Idući uz zid, dolazimo do kapelice, u kojoj također zapažamo molitve. U samoj sredini tih građevina nalazi se velika crkva. Unutrašnjost je ispunjena brojnim slikama i vitrajima te ima tri oltara. Izlaskom iz crkve pruža se pogled na cijelo selo i okolicu. Ukoliko izađemo iz dvorišta crkve, naići ćemo na trg sa suvenirnicama i kafićima. Skrenemo li desno, spuštamo se prema „vanjskoj crkvi“. To je ogroman prostor obasjan suncem gdje se nalaze klupice i veliki oltar. Tu se na blagdane održavaju mise. Nasuprot oltaru „vanjske crkve“ vidi se maleni brijeg na kojemu se nalazi Križni put s četrnaest postaja. Krivudav put ukrašavaju brojne biljke i zelenilo. Na samom vrhu brijega nalaze se tri križa. Idući s dna brijega prema cesti nailazimo na popločano tlo pored koga su postavljni drvoredi i klupice. Nastavljajući cestom dolazimo do brojnih kuća, prodavaonica i restorana.

Marija Bistrica mami na ponovni dolazak.

**Lovro Katalinić, 8. C**

**TUHELJSKE TOPLICE**

Nedaleko Varaždina nalaze mnogi termalni izvori među kojima su i Tuheljske toplice. Usred bujne flore i faune ističu se hotel i vodeni park.

Čim u daljini ugledate vodeni park, teško je ne zamisliti se na vrhu tobogana koji se spušta u vodu. Pri ulasku u hotel, osoblje će vas pozdraviti i potruditi se oko vas. Sobe su tople i ugodne, ali nitko ne želi puno vremena trošiti u sobi kada kat niže imate bazene, fitness, restoran i druge sadržaje. Prije ulaska u prostoriju s bazenima osjeća se jak miris klora, koji potvrđuje higijenske standarde. Svaki bazen je drugačiji po temperaturi vode i veličini. Pazite da ne ostanete predugo u vrućem bazenu jer vrijeme brzo poleti, a duži boravak nije preporučljiv. Poseban je ugođaj kupati se vani kad se smrači jer je voda topla, a zrak svjež.

Iako je zagorska hrana stalno na meti kritičara, u Tuheljskim toplicama je izvrsna. Ako prošećete mjestom, možete primijetiti kako su ljudi simpatični i uslužni. Nema razloga da ne dođete u Tuheljske toplice barem jednom godišnje jer to je minimalno što one zaslužuju.

**Antonio Protega, 8. C**

**KUMROVEC**

Selo Kumrovec se nalazi u Hrvatskom zagorju uz državnu granicu sa Slovenijom. Poznato je po tome što se u njemu rodio i tamo je odrastao Josip Broz Tito.

U Kumrovcu trenutno ne živi nitko, sve kuće su uređene kao na prijelazu 19. na 20. st. i otvorene posjetiteljima. Na ulazu u selo se nalazi gostionica. S desne strane je kip Josipa Broza Tita. Kuće nisu jako velike, ali dovoljne su za jednu prosječnu obitelj. Ipak, u to vrijeme, u kućama su živjele jako velike obitelji, tako da im je vjerojatno bilo teško živjeti. Krovovi kuća su obloženi slamom, nepropusnim materijalom koji ih još i danas štiti. Okućnice su uređene raznobojnim cvijećem i zelenilom. Na mnogim kućama su obješeni kukuruzi. U kućama su prostorije uređene tako da svaka prostorija prikazuje neke zanate i poslove koje su ljudi tada obavljali. Mogu se vidjeti prostorije u kojima su ljudi pekli kruh i spremali hranu. One su uglavnom uske i tamne. Imali su krevete u kojima je bila slama. U nekim prostorijama lijepo su prikazani razni zanati i na zidovima je poslagano oruđe i alati. U jednoj kući se mogu vidjeti dijelovi vjenčanja. Mlada je obično obučena u bijelu nošnju i ima ukrasni cvjetni vijenac na glavi. U prostoriji gdje je postavljena hrana, može se zaključiti da su obilno jeli uglavnom meso. Sve u kućama je izvorno sačuvano, od kada su stanovnici isplaćeni kako bi se odselili. Tako je Kumrovec postao etno- selo.

U etno – selu Kumrovec može se vidjeti kako su živjeli Hrvati u Zagorju na prijelazu 19. na 20. stoljeće, a i kako je živio Josip Broz Tito.

**Monika Kulaš, 8. C**

**VARAŽDIN**

Varaždin je grad baroka, anđela i lijepog cvijeća. Nalazi se na sjeveru Republike Hrvatske i nekoć je bio naša metropola. Svake godine, krajem kolovoza, u Varaždinu se održava Špancirfest, festival šetača.

Varaždin krasi jedno od najljepših groblja u Europi. Uređeno je s pregršt cvijeća i puno zelenih grmova, dajući dojam da se nalazimo u prarku prirode, a ne na groblju. Nedaleko od Varaždinskog groblja nalazi se Stari grad. To je nekoć bila utvrda opasana vodom, a danas je gradski muzej okružen travnjacima i zelenilom. Zaputimo li se u centar grada, naići ćemo na kip Grgura Ninskog kojemu prolaznici često za sreću pomiluju palac. Dolaskom na glavni varaždinski trg u vidokrug nam ulaze zgrada gradske vijećnice i, nedaleko od nje, katadrala. Varaždin je vrlo svestran grad i nudi ponešto za svaki uzrast. Gurmani mogu uživati u mnogobrojnim restoranima koji nude zagorske specijalitete, dok se ljubitelji umjetnosti mogu zaputiti u kazalište ili razne galerije. Varaždin obiluje crkvama i ostalim arhitekturnim draguljima. Važno je napomenuti da se u Varaždinu puno pažnje posvećuje uređenju, te možete vidjeti mnogobrojne rascvjetane lončanice ili pak pozlaćene šahte, dok je otpad na ulici rijedak prizor.

Varaždin je grad čije ljepote treba osjetiti viš puta, te ga barem jednom vidjeti u njegovom punom sjaju, na Špancirfestu.

Sara Buljubašić, 8. c